**GUVERNUL ROMÂNIEI**



**HOTĂRÂRE**

**privind aprobarea finanţării din Fondul pentru mediu a Programului de dezvoltare şi optimizare a Reţelei naţionale de supraveghere a radioactivității mediului**

În temeiul art. 108 din Constituţia României, republicată, şi al art. 13 alin. (1) lit. aa) şi alin. (5) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare,

**Guvernul României adoptă prezenta hotărâre.**

**Art. 1** - Se alocă din Fondul pentru mediu, sub formă de finanțare nerambursabilă, suma de 80.000 mii lei, pentru realizarea acţiunilor multianuale necesare implementării Programului de dezvoltare şi optimizare a Reţelei naţionale de supraveghere a radioactivității mediului, derulat prin Agenția Națională pentru Protecția Mediului.

**Art. 2** - (1) Suma prevăzută la art. 1 se acordă în baza contractului de finanțare încheiat între Administrația Fondului pentru Mediu și Agenția Națională pentru Protecția Mediului, pentru realizarea acţiunilor multianuale necesare implementării Programului de dezvoltare şi optimizare a Reţelei naţionale de supraveghere a radioactivității mediului.

(2) Activităţile finanţate în cadrul Programului prevăzut la art. 1 se desfăşoară pe parcursul anilor 2024 – 2027.

**Art. 3** - Suma alocată potrivit art. 1 se gestionează în conformitate cu prevederile art. 2 alin. (11) și art. 3 din Hotărârea Guvernului nr. 185/2011 privind stabilirea unor măsuri în vederea finanţării unor proiecte şi programe din bugetul Fondului pentru mediu, cu modificările şi completările ulterioare.

**PRIM-MINISTRU**

**Ion-Marcel CIOLACU**